Só koud, die termometer het gebreek!Anastasia Gruzdeva (Foto: anastasiagav, Instagram) ŉ Termometer in ŉ afgeleë dorpie in Siberië, het gebreek toe die temperatuur byna vorige rekords oortref het. Die publieke toestel, wat in Oymyakon as ŉ toeristeaantreklikheid geïnstalleer is, het -62°C aangeteken voor dit gebreek het. Oymyakon staan bekend as die koudste bewoonde plek op aarde. Die Siberian Times het intussen berig sommige plaaslike inwoners het tot -67°C aangeteken – byna die rekord -67.7°C wat in Februarie 1933 in die dorpie aangeteken is. Dit is die laagste temperatuur wat ooit buite Antarktika aangeteken is, maar dis nog steeds warmer as die -94.7°C wat in 2013 in die ooste van Antarktika deur ŉ NASA-satelliet aangeteken is. Altesaam 50 permanente inwoners bly in Oymyakon en die naam beteken “water wat nie vries nie”, weens ŉ nabygeleë natuurlike fontein waaruit warm water borrel. Die dorpie het oorspronklik begin as ŉ stilhouplek vir takbokherders wat hul diere na die fontein gelei het. Die dorpie, 750 m bo seespieël, se inwoners oorleef die winters, met ŉ gemiddelde temperatuur van -50°C in Januarie en Februarie, deur hout en steenkool te brand. Die dae wissel van drie ure in die winter tot 21 uur in die somer. Oymyakon het net een winkel en ŉ enkele skool wat slegs sluit as dit kouer is as -52°C. Anastasia Gruzdeva (24) van die nabygeleë stad Yakutsk, het ŉ foto van haar en haar twee vriende op sosiale media gedeel toe hul wimpers in die koue gevries het. Sy verduidelik sy het twee jaar gelede ŉ soortgelyke foto op sosiale media gedeel en het nooit verwag dat dit soveel opslae sou maak nie. “Ek weet nie of inwoners nie vroeër opgemerk het dat dit gebeur nie, maar nou het byna elke inwoner in Yakutsk só foto!” Anastasia sê sy het nie enigiets spesiaal gedoen om seker te maak haar wimpers lyk só nie, “dis maar net wat gebeur as jy tussen 15 en 20 minute buite op straat was in -47°C”! A post shared by Anastasia Gruzdeva (@anastasiagav) on Jan 14, 2018 at 5:48am PST A post shared by Anastasia Gruzdeva (@anastasiagav) on Jan 13, 2018 at 5:09pm PST